En varetægtsfængslet mands julehilsner til sin familie hjemme i Rumænien kan udløse en straf til mandens forsvarer. Advokaten er blevet tiltalt for at overtræde straffelovens paragraf om at have krænket det offentliges ret, fordi han overlod sin mobiltelefon til sin klient ved to lejligheder. Fra advokatens mobiltelefon ringede manden til sine forældre og sin kæreste, selv om han var underkastet såkaldt brev- og besøgskontrol. I Nordjyllands Politi ønsker advokaturchef Michael Graversen ikke at oplyse detaljer om sagen. Dog fortæller han, at der er nedlagt påstand om frihedsstraf, men ikke om frakendelse af retten til at praktisere. Den tiltalte advokat nægter sig skyldig, siger han til Ritzau. Han fortæller, at klienten havde bedt om telefonnumrene på sine forældre og kæreste i Rumænien. Numrene havde den fængslede ikke selv, da politiet havde konfiskeret hans mobiltelefon. Og gennem den fængsledes tidligere advokat fik han så numrene. En rumænsk tolk var til stede, da de to samtaler fandt sted fra advokatens mobiltelefon, og højttaleren var sat til. I øvrigt tudbrølede klienten, fortæller advokaten. Han siger, at han gav nøje ordre om, at der kun måtte siges god jul og tales om almindeligheder. - Tolken har bekræftet, at der ikke blev talt om sagen og havde ordre om at afbryde samtalen, hvis det skete, siger advokaten. - Jeg gjorde det af ren medmenneskelighed. Familien vidste ikke, hvor han var, siger advokaten. Desuden sagde en anden anklager senere ja til, at den anden fængslede i samme sag kunne ringe hjem til familien. - Jeg forstår ikke, hvad man mener med, at jeg skulle have krænket det offentliges ret. Jeg passede meget på, at der ikke blev sagt noget om sagen, siger advokaten. - Jeg har i mange andre sager oplevet, at politiet tillader, at der bliver ringet hjem, så man lige kan fortælle, hvor man befinder sig. Jeg synes, man skyder spurve med kanoner, siger han. Det vides ikke, hvornår retten skal behandle sagen.

Referat:
Nordjysk advokat risikerer at blive straffet, fordi han lod rumænsk klient ringe hjem til familien.